CELEX: 62021TN0643
Language: mt
Date: 2021-10-05 00:00:00
Title: Kawża T-643/21: Rikors ippreżentat fil-5 ta’ Ottubru 2021 – Foodwatch vs Il-Kummissjoni

29.11.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 481/38
            
         
      Rikors ippreżentat fil-5 ta’ Ottubru 2021 – Foodwatch vs Il-Kummissjoni
      (Kawża T-643/21)
      (2021/C 481/53)
      Lingwa tal-kawża: il-Ġermaniż
      
         Partijiet
      
      
         Rikorrent: Foodwatch eV (Berlin, il-Ġermanja) (rappreżentanti: R. Klinger, C. Douhaire u S. Ernst, avukati)
      
         Konvenut: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-Deċiżjoni tal-Kummissjoni [C(2021)5963 final] tal-5 ta‘ Awwissu 2021 skont ir-Regolament (KE) Nru 1049/2001, li permezz tagħha l-applikazzjoni konfermatorja tar-rikorrenti tas-6 ta’ Mejju 2021 dwar l-aċċess sħiħ għad-dokument “Briefing for the EU RCF co-chair for the Regulatory Cooperation Forum meeting on 3-4 February 2020” [Ares(2021)1264866] ġiet miċħuda, sa fejn iċ-ċaħda hija bbażata fuq ir-raġuni ta’ rifjut imsemmija fit-tielet inċiż tal-Artikolu 4(1)(a) tar-Regolament (KE) Nru 1049/2001 u
               
            
                  —
               
               
                  tikkundanna lill-Kummissjoni għall-ispejjeż tal-proċedura, inklużi dawk sostnuti mir-rikorrenti.
               
            
         Motivi u argumenti prinċipali
      
      Insostenn tar-rikors tagħha kontra d-Deċiżjoni tal-Kummissjoni C(2021)5963 final tal-5 ta’ Awwissu 2021, li permezz tagħha ġie rrifjutat l-aċċess mingħajr restrizzjoni għal dokument dwar il-preparazzjoni ta’ laqgħa tal-Forum għal Kooperazzjoni Regolatorja (RCF) dwar il-Ftehim Ekonomiku u Kummerċjali Komprensiv bejn l-UE u l-Kanada (CETA), ir-rikorrenti tressaq il-motivi li ġejjin.
      
                  1.
               
               
                  L-ewwel motiv ibbażat fuq ksur tat-tielet inċiż tal-Artikolu 4(1)(a) tar-Regolament (KE) Nru 1049/2001 (1) minħabba applikazzjoni żbaljata tal-liġi.
                  
                              —
                           
                           
                              Hija żbaljata s-suppożizzjoni ta’ ħsara għar-relazzjonijiet internazzjonali fis-sens ta’ din id-dispożizzjoni abbażi li l-iżvelar ta’ kunsiderazzjonijiet strateġiċi interni jista’ jippreġudika l-konklużjoni b’suċċess tal-iskambju kontinwu fir-rigward tal-implimentazzjoni tal-ftehim.
                           
                        
                              —
                           
                           
                              Hija żbaljata s-suppożizzjoni ta’ ħsara għar-relazzjonijiet internazzjonali fis-sens ta’ din id-dispożizzjoni abbażi li l-informazzjoni użata tista’ tintuża minn Stati terzi kontra l-Unjoni Ewropea.
                           
                        
                              —
                           
                           
                              Hija wkoll żbaljata s-suppożizzjoni ta’ ħsara għar-relazzjonijiet internazzjonali fis-sens ta’ din id-dispożizzjoni abbażi li f’każ kuntrarju, il-kooperazzjoni mal-Kanada tista’ tiġi kompromessa.
                           
                        
            
                  2.
               
               
                  It-tieni motiv ibbażat fuq ksur tal-Artikolu 4(6) tar-Regolament Nru 1049/2001 minħabba d-deċiżjoni żbaljata li jiġu żvelati biss partijiet mid-dokumenti inkwistjoni.
               
            
                  3.
               
               
                  It-tielet motiv ibbażat fuq ksur tal-Artikolu 4(7) tar-Regolament Nru 1049/2001 minħabba l-assenza ta’ limitu ratione temporis tar-rifjut ta’ aċċess.
               
            
                  4.
               
               
                  Ir-raba’ motiv ibbażat fuq ksur tal-obbligu ta’ motivazzjoni stabbilit mill-Artikolu 296 TFUE u mill-Artikolu 41(2)(ċ) tal-Karta tad-Drittijiet Fundamentali tal-Unjoni Ewropea.
               
            
         (1)  Regolament (KE) Nru 1049/2001 tal-Parlament Ewropew u tal-Kunsill tat-30 ta' Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU Edizzjoni Speċjali bil-Malti, Kapitolu 1, Vol. 3, p. 331).